পাঠকের নিশ্চয়ই মনে আছে প্রায় চার – পাঁচ বছর আগে এই পালাটানা বিদ্যুৎ কেন্দ্রের জন্য অত্যন্ত ভারী সরঞ্জামাদি আমাদের দেশের উপর দিয়েই বয়ে নিয়ে যাওয়া হয়। এজন্য বাংলাদেশ – ভারত নৌ এবং রোড ট্রান্সজিট চুক্তি সই (কিংবা নবায়ন ঠিক মনে নেই) করা হয়েছিল। ভারত থেকে বড় বড় বার্জে করে সেসব ভারী যন্ত্রপাতি প্রথমে আশুগঞ্জে আনা হয়। এরপর আমাদের নিজেদের টাকা খরচ করে আশুগঞ্জে বিশেষ জেটি, এরপর আশুগঞ্জ থেকে ব্রাম্মনবাড়িয়া হয়ে আখাউড়া পর্যন্ত রাস্তা বানিয়ে এই সরঞ্জাম ভারতে নেয়ার সুযোগ করে দেয়া হয়। এই রাস্তা বানাতে গিয়ে ব্রাম্মনবাড়িয়ার অদুরে তিতাস নদের উপর সেতু বানানোর পরিবর্তে বাঁধ দিয়ে একটি জীবন্ত নদকে হত্যা করা হয়। অনেক লেখালেখির পর আবার আমাদের নিজেদের টাকায়ই নদীর উপর নির্মিত সেই বাঁধ (রাস্তা হিসেবে ব্যবহৃত) নদের মাঝ বরাবর একটু খানি কেটে নদের পানি চলাচলের ব্যবস্থা করা হয়। তবে এর মধ্যে যা হবার হয়ে গিয়েছিল। তিতাস নদটি মরে গিয়েছিল। আমরা আমাদের বন্ধুদের প্রতি কৃতজ্ঞতা জানাতে গিয়ে একটা বহমান নদকে হত্যা করেছিলাম। আশুগঞ্জে বিশেষ জেটি নির্মান, আশুগঞ্জ থেকে আখাউড়া পর্যন্ত রাস্তা নির্মান এবং সংস্কার এর জন্য ব্যয়কৃত অর্থের কথা না হয় বাদই দিলাম।